D ô v o d o v á   s p r á v a 

k zákonu č. 324/2007 Z. z., ktorým sa mení a dopĺňa
zákon č. 583 z 23. septembra 2004 o rozpočtových pravidlách územnej samosprávy a o zmene a doplnení niektorých zákonov v znení zákona č. 611/2005 Z. z.

Osobitná časť 

K Čl. I

K bodu 1
Ide o legislatívno-technické upresnenie vymedzenia obsahu rozpočtu obce a rozpočtu vyššieho územného celku. Oproti doterajšej úprave sa jednoznačne ustanovuje, že do rozpočtu obce a rozpočtu vyššieho územného celku sa zahrnujú okrem vlastného rozpočtu aj rozpočty ich rozpočtových organizácií, príspevky príspevkovým organizáciám ako aj dotácie k právnickým osobám, ktoré patria do ich zakladateľskej pôsobnosti. 

K bodom 2 a 3
Navrhovanými úpravami sa zabezpečuje zavedenie programového rozpočtovania v podmienkach územnej samosprávy pri zostavovaní rozpočtu na príslušný rozpočtový rok ako aj v podmienkach viacročného rozpočtu. Programy obce a programy vyššieho územného celku obsahujú zámery a ciele, ktoré slúžia na vyjadrenie hierarchie dôsledkov, výsledkov a výstupov aktivít. Zámery sú formou na vyjadrenie očakávaného pozitívneho dôsledku dlhodobého plnenia cieľov, predstavujú najvyššiu strategickú úroveň, víziu, ku ktorej obec a vyšší územný celok smeruje. Ciele sú formou na vyjadrenie konkrétnych výsledkov a výstupov, ktoré sa musia dosiahnuť, aby sa napĺňal zámer. Použitá terminológia nadväzuje na právnu úpravu v zákone č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 

K bodu 4
Ide o legislatívno-technickú úpravu vo vzťahu k vykonávaniu prevodov prostriedkov peňažných fondov v § 10 ods. 6, o použití ktorých rozhoduje v súlade s ustanovením § 16 ods. 8 zákona pri prerokúvaní záverečného účtu obce alebo záverečného účtu  vyššieho územného celku príslušné zastupiteľstvo. 

K bodom 5 a 6
Navrhovanými doplnkami sa zabezpečuje pri programovom rozpočtovaní realizácia, monitorovanie a hodnotenie  programov v podmienkach územnej samosprávy.

K bodu 7 
Navrhovanými zmenami a doplnkami sa zabezpečuje vykonávanie zmien programov v rozpočte obce a rozpočte vyššieho územného celku. Súčasne sa rozširujú výnimky zo schvaľovania zmien rozpočtu obce a rozpočtu vyššieho územného celku orgánmi obce a orgánmi vyššieho územného celku pri poskytnutých účelovo určených rozpočtových prostriedkoch. Ide o prostriedky Európskej únie a iné prostriedky zo zahraničia poskytnuté na konkrétny účel, prostriedky z iného rozpočtu subjektu verejnej správy a darované prostriedky, ak darca určí účel daru.

K bodu 8
Novým znením § 15 ods.1 písmeno c) sa rieši usporiadanie zostatkov prostriedkov príjmových finančných operácií ich zaradením ako ďalší zdroj peňažných fondov z dôvodu, že tieto nie sú súčasťou príjmov rozpočtu a nevchádzajú do prebytku rozpočtu za uplynulý rozpočtový rok. 

K bodu 9
Doplnením ustanovenia § 16 ods.5 sa zabezpečuje hodnotenie plnenia programov obce a programov vyššieho územného celku v rámci záverečného účtu obce a záverečného účtu vyššieho územného celku.

K bodu 10 
Doplnením ustanovenia § 17 ods. 8 sa rozširujú možnosti prijatia návratných zdrojov financovania, ak ide o prostriedky potrebné na predfinancovanie spoločných programov Slovenskej republiky a Európskej únie. V rozsahu uzatvorených zmlúv o poskytnutí nenávratného finančného príspevku medzi subjektom územnej samosprávy a príslušným riadiacim orgánom sa záväzky vyplývajúce z prijatia týchto návratných zdrojov financovania nezapočítavajú do celkovej sumy dlhu obce a dlhu vyššieho územného celku. Uvedená úprava má vytvoriť podmienky pre lepšie možnosti využívania štrukturálnych fondov a Kohézneho fondu na financovanie projektov v podmienkach územnej samosprávy.

K bodom 11 a 12
Ide o legislatívno-technickú úpravu v nadväznosti na nový zákon o verejnom obstarávaní, ktorou sa aktualizuje odkaz k poznámke pod čiarou v ustanovení § 17a zákona. Nanovo sa formuluje znenie § 17a ods. 2, kde sa jednoznačne vymedzuje, na ktorý druh verejného obstarávania sa úprava vzťahuje. Jednoznačne sa určujú povinnosti obce a vyššieho územného celku oznamovať ministerstvu financií začatie zadávania koncesie na stavebné práce podľa zákona č. 25/2006 Z. z. a predkladať návrh koncesnej zmluvy na stavebné práce prevyšujúce minimálny finančný prah 12 000 000 Sk. 

K bodu 13
Doplnením ustanovenia § 19 ods.11 sa stanovuje predpis, podľa ktorého ministerstvo financií SR, resp. príslušná správa finančnej kontroly postupuje pri preverení skutočností potrebných pre rozhodnutie o zavedení nútenej správy obce.

K bodu 14
Na základe poznatkov z aplikačnej praxe hospodárenia obce počas nútenej správy sa doterajšie ustanovenie  upresňuje o úpravu, podľa ktorej obec v režime nútenej správy môže prijať návratný zdroj financovania od subjektu verejnej správy, banky alebo pobočky zahraničnej banky na splatenie neuhradených záväzkov po lehote splatnosti súvisiacich so zavedením nútenej správy, aj keď týmto nedodržia všeobecné podmienky pre ich prijímanie ustanovené v § 17 ods. 2 a 6. Na uplatnenie tohto postupu sa vyžaduje predchádzajúci súhlas núteného správcu. Zámerom je urýchliť  splatenie záväzkov po lehote splatnosti a ukončenie nútenej správy obce. 

K bodu 15
Na základe poznatkov z aplikačnej praxe sa stanovujú oprávnenia núteného správcu vykonávať zmeny krízového rozpočtu rozpočtovými opatreniami v priebehu rozpočtového roka. Vykonávanie zmien sa viaže na krízový rozpočet zostavený núteným správcom. 

K bodu 16
Prechodnými ustanoveniami sa upresňuje uplatnenie novej právnej úpravy programového rozpočtovania v podmienkach územných samospráv. Vymedzené ustanovenia sa prvýkrát uplatnia na rozpočty obcí a rozpočty vyšších územných celkov od roku 2009.

K Čl. II
Navrhuje sa účinnosť novely zákona dňom 1. septembra 2007 s výnimkou uvedenou v bode 10, ktorý nadobudne účinnosť od 1. januára 2008. Odlišný termín účinnosti citovaného ustanovenia sa navrhuje z dôvodu zabezpečenia jednotných pravidiel spôsobu výpočtu celkového dlhu obce a vyššieho územného celku počas jedného rozpočtového roka.